CPF ปี 64 กำไรหด 50% เหลือ 1.3 หมื่นลบ. หลังส่วนแบ่งบริษัทร่วมลด แจกปันผล 0.25 บ.
CPF ปี 64 กำไรหด 50% เหลือ 1.3 หมื่นลบ. รายได้ขาย-ส่วนแบ่งบริษัทร่วมลด พร้อมแจกปันผล 0.25 บ./หุ้น ขึ้น XD 5 พ.ค. กำหนดจ่าย 25 พ.ค.65
25 ก.พ. 2565

บริษัท เจริญโภคภัณฑ์อาหาร จำกัด (มหาชน) หรือ CPF รายงานผลการดำเนินงานงวดปี 2564 สิ้นสุดวันที่ 31 ธ.ค.2564 ดังนี้
 
โดยรายได้จากการขายของบริษัทฯ ในปี 2564 มีจำนวน 512,704 ล้านบาท ลดลงร้อยละ 13 จากปีก่อน เป็นผลหลัก มาจากการเปลี่ยนสถานะของ Chia Tai Investment Co., Ltd. จากบริษัทย่อยเป็นบริษัทร่วมเมื่อเดือนธันวาคม 2563
ทั้งนี้ในปี 2564 ประเทศไทยและประเทศเวียดนามได้รับผลกระทบจากการระบาดที่รุนแรงขึ้นของโรคโควิด-19 และจากมาตรการปิดเมืองเพื่อควบคุมการระบาดของโรค ซึ่งกระทบกําลังซื้อของผู้บริโภคและต้นทุนในการดําเนินงานของบริษัทฯ  อันส่งผลให้บริษัทฯ มีกําไรสุทธิ จำนวน 13,028 ล้านบาท ลดลงร้อยละ 50 เมื่อเทียบกับปีก่อน จากปัจจัยหลัก ดังนี้
1.อัตรากําไรขั้นต้นอยู่ที่ร้อยละ 13 อยู่ในระดับที่ต่ำกว่าปีที่ผ่านมาที่ร้อยละ 18 โดยมีปัจจัยหลักมาจากระดับราคาสุกรในประเทศเวียดนามที่ปรับตัวลดลงประมาณร้อยละ 20 และต้นทุนการผลิตอาหารสัตว์ที่ปรับเพิ่มขึ้นจากราคาวัตถุดิบที่สูงจากปีก่อน นอกจากนี้ราคาสุกรที่ปรับตัวลดลงยังส่งผลให้กําไร (ขาดทุน) จากการเปลี่ยนแปลงมูลค่ายุติธรรมของสินทรัพย์ชีวภาพลดลง 2,111 ล้านบาทจากปีก่อน
2.ส่วนแบ่งกําไรจากเงินลงทุน ลดลง 5,087 ล้านบาท จากปีที่ผ่านมา โดยหลักมาจากผลการดําเนินงานของบริษัทร่วมในประเทศจีน ประเทศแคนาดา และ ผลการดําเนินงานของ CPALL ที่ลดลง
พร้อมกันนี้บริษัทฯ เตรียมจ่ายปันผลจากงวดงวดดำเนินงานวันที่ 1 ม.ค. 2564 ถึงวันที่ 31 ธ.ค. 2564 เป็นเงินสดในอัตรา 0.25 บาท/หุ้น กำหนดวันที่ไม่ได้รับสิทธิปันผล (XD) 5 พ.ค. 2565 และกำหนดจ่ายเงินปันผลในวันที่ 25 พ.ค.2565
 
 